Къэбэрдей-Балъкъэр Республикэм и Iэтащхьэм и къалэнхэр пIалъэкIэ зыгъэзащIэ КIуэкIуэ Юрий IутIыж махуэшхуэм ирихьэлIэу цIыхухэм зэрызахуигъазэр
Республикэм и Парламентымрэ Правительствэмрэ сащIыгъуу Къэбэрдей-Балъкъэрым ис православнэ чристэн псоми си гуапэу сохъуэхъу IутIыж махуэ лъапIэмкIэ.
Нобэ республикэм и къэрал властым и органхэри дин зэгухьэныгъэхэри зыхущIэкъур зэтохуэ — ар ди гъащIэр егъэфIэкIуэнырщ, цIыхухэм я зэхэщIыкIыр къэIэтынырщ. Православием къаруушхуэ бгъэдэлъщ икIи а зэфIэкIыр мурадыфIхэм яхуэгъэзауэ къэгъэсэбэпыным мыхьэнэшхуэ иIэщ. Сэ сыщогугъ республикэм и къэрал властым и органхэмрэ православнэ члисэмрэ я зэдэлэжьэныгъэр дяпэкIи ди лъэпкъхэм яку дэлъ зэныбжьэгъугъэр гъэбыдэным, жылагъуэм зэакъылэгъуныгъэрэ зэгурыIуэныгъэрэ щызэтегъэувэным, республикэм исхэм яхуэфэщэн псэукIэ къызэгъэпэщыным хуэунэтIауэ щытыну.
Хьисэ бегъымбарыр къыщытэджыжар щагъэлъапIэ махуэ гуфIэгъуэм православием ит ди цIыхухэм, Къэбэрдей-Балъкъэрым ис псоми сохъуэхъу узыншагъэ быдэ, мамырыгъэ, ефIэкIуэныгъэ яIэну, я мурад нэхъыфIхэр къехъулIэну.
